<html>
  <head>
    <meta http-equiv="content-type" content="text/html; charset=UTF-8">
  </head>
  <body>

    <h2 id="title">Despre noi</h2>

    <div id="content">
      <p>
	Fundația Ceata este o fundație românească dedicată libertății digitale și aliniată la filozofia programelor libere a proiectului <a href="http://gnu.org" target="_blank">GNU</a>.
      </p>
      <p>
	Ceata și-a început activitatea ca grup informal pe 10 iunie 2008 și a devenit fundație pe 15 februarie 2013. Încă de la formarea sa, Ceata se ocupă cu activismul pentru programe libere, cu organizarea de <a href="/events.ro.html">evenimente</a> pe tema libertății digitale și cu realizarea de programe libere și de lucrări de cultură libere. Cele mai importante momente din <a href="/about/history.ro.html">istoria proiectului Ceata</a> sunt înscrise pe pagina dedicată.
      </p>
      <p>
	Scopul Fundației Ceata este să elibereze utilizatorii români de restricțiile din artă și din tehnologie, cu respectarea legislației române în vigoare. Deviza fundației este „Ceata eliberează artele și tehnologiile actuale”, al cărei acronim (recursiv) este „Ceata”.
      </p>
      <p>
	În conformitate cu <a href="/about/constitution.ro.html">statutul său</a>, Fundația Ceata este formată din <a href="/about/council.ro.html#tehnoetic">membrul fondator</a>, membri ai <a href="/about/council.ro.html">Consiliului Director</a> și <a href="/members.ro.html">membri fără drept de vot</a>. Consiliul Director este organul de conducere și de administrare al Fundației Ceata.
      </p>
    </div>
  </body>
</html>
